Un accident rutier s-a produs, sâmbătă după-amiază, în jurul orei 17.30, pe strada Negru Vodă din Ploiești.
Din primele cercetări a reieșit că un bărbat de 65 de ani, în timp ce conducea o ambulanță privată, care efectua transportul unor pacienți pentru dializă, a ajuns în dreptul intersecției cu strada Dimitrie Bolintineanu.
Șoferul nu a acordat prioritate unui alt autoturism, condus regulamentar de un tânăr de 30 de ani.
În urma producerii accidentului trei victime au ajuns la spital. Este vorba de șoferul de 30 de ani și de doi pacienți din ambulanța privată: un bărbat de 74 de ani și o femeie de 55 de ani.
Conducătorii auto au fost testați cu aparatul etilotest, valoarea indicată fiind de 0,00 mg/l alcool pur în aerul expirat.
”În cauză, cercetările sunt continuate de polițiști în vederea stabilirii tuturor împrejurărilor în care s-a produs evenimentul rutier, în cadrul unui dosar penal deschis sub aspectul săvârșirii infracțiunii de vătămare corporală din culpă” au transmis reprezentanții IPJ Prahova.